
זבחים סט ע"ב



טקסט הדף מנוקד



רַבִּי יְהוּדָה אוֹמֵר מְטַמָּא


אָמַר רַבִּי מֵאִיר קַל וָחוֹמֶר אִם נִבְלַת בְּהֵמָה שֶׁמְּטַמְּאָה בְּמַגָּע וּבְמַשָּׂא שְׁחִיטָתָהּ מְטַהֶרֶת טְרֵיפָתָהּ מִטּוּמְאָתָהּ נִבְלַת הָעוֹף שֶׁאֵינוֹ מְטַמֵּא בְּמַגָּע וּבְמַשָּׂא אֵינוֹ דִּין שֶׁתְּהֵא שְׁחִיטָתוֹ מְטַהֶרֶת טְרֵיפָתוֹ מִטּוּמְאָתוֹ


מָה מָצִינוּ בִּשְׁחִיטָתוֹ שֶׁהִיא מַכְשַׁרְתָּהּ לַאֲכִילָה וּמְטַהֶרֶת טְרֵיפָתוֹ מִטּוּמְאָתוֹ אַף מְלִיקָתוֹ שֶׁהִיא מַכְשַׁרְתּוֹ בַּאֲכִילָה תְּטַהֵר טְרֵיפָתוֹ מִידֵי טוּמְאָתוֹ


רַבִּי יוֹסֵי אוֹמֵר דַּיָּהּ כְּנִבְלַת בְּהֵמָה שְׁחִיטָתָהּ מְטַהַרְתָּהּ וְלֹא מְלִיקָתָהּ


גְּמָ' וְרַבִּי מֵאִיר לָא דָּרֵישׁ דַּיּוֹ וְהָא דַּיּוֹ דְּאוֹרָיְיתָא הוּא


דְּתַנְיָא מִדִּין קַל וְחוֹמֶר כֵּיצַד וַיֹּאמֶר ה' אֶל מֹשֶׁה וְאָבִיהָ יָרֹק יָרַק בְּפָנֶיהָ וְגוֹ' קַל וְחוֹמֶר לַשְּׁכִינָה אַרְבָּעָה עָשָׂר יוֹם אֶלָּא דַּיּוֹ לַבָּא מִן הַדִּין לִהְיוֹת כַּנִּדּוֹן


אָמַר רַבִּי יוֹסֵי בְּרַבִּי אָבִין רַבִּי מֵאִיר קְרָא אַשְׁכַּח וְקָדָרֵשׁ


זֹאת תּוֹרַת הַבְּהֵמָה וְהָעוֹף וְכִי בְּאֵיזוֹ תּוֹרָה שָׁוְותָה בְּהֵמָה לְעוֹף וְעוֹף לִבְהֵמָה בְּהֵמָה מְטַמְּאָה בְּמַגָּע וּבְמַשָּׂא עוֹף אֵינוֹ מְטַמֵּא בְּמַגָּע וּבְמַשָּׂא עוֹף מְטַמֵּא בְּגָדִים אַבֵּית הַבְּלִיעָה בְּהֵמָה אֵינָהּ מְטַמְּאָה בְּגָדִים אַבֵּית הַבְּלִיעָה


אֶלָּא לוֹמַר לָךְ מָה בְּהֵמָה דָּבָר שֶׁמַּכְשִׁירָהּ לַאֲכִילָה מְטַהֵר טְרֵיפָתָהּ מִטּוּמְאָתָהּ אַף עוֹף דָּבָר שֶׁמַּכְשִׁירוֹ בַּאֲכִילָה מְטַהֵר טְרֵיפָתוֹ מִטּוּמְאָתוֹ


וְרַבִּי יְהוּדָה מַאי טַעְמָא קְרָא אַשְׁכַּח וְקָדָרֵשׁ נְבֵלָה טְרֵפָה אָמַר רַבִּי יְהוּדָה טְרֵפָה לָמָּה נֶאֶמְרָה אִם טְרֵיפָה חַיָּה הֲרֵי נְבֵילָה אֲמוּרָה אִם טְרֵיפָה אֵינָהּ חַיָּה הֲרֵי הִיא בִּכְלַל נְבֵילָה אֶלָּא לְהָבִיא טְרֵיפָה שֶׁשְּׁחָטָהּ שֶׁמְּטַמְּאָה


אֲמַר לֵיהּ רַב שֵׁיזְבִי אֶלָּא מֵעַתָּה דִּכְתִיב וְחֵלֶב נְבֵלָה וְחֵלֶב טְרֵפָה


הָתָם נָמֵי נֵימָא אִם טְרֵיפָה חַיָּה הֲרֵי נְבֵילָה אֲמוּרָה אִם טְרֵיפָה אֵינָהּ חַיָּה הֲרֵי הִיא בִּכְלַל נְבֵילָה אֶלָּא לְהָבִיא טְרֵיפָה שֶׁשְּׁחָטָהּ שֶׁחֶלְבָּהּ טָהוֹר מִכְּלָל דְּהִיא מְטַמְּאָה


וְהָאָמַר רַב יְהוּדָה אָמַר רַב וְאָמְרִי לַהּ בְּמַתְנִיתָא תָּנָא וְכִי יָמוּת מִן הַבְּהֵמָה מִקְצָת בְּהֵמָה מְטַמְּאָה מִקְצָת בְּהֵמָה אֵינָהּ מְטַמְּאָה וְאֵיזוֹ זוֹ זוֹ טְרֵיפָה שֶׁשְּׁחָטָהּ


אֶלָּא טְרֵפָה מִיבְּעֵי לֵיהּ לְמַעוֹטֵי טְמֵאָה מִי שֶׁיֵּשׁ בְּמִינָהּ טְרֵיפָה יָצְתָה זוֹ שֶׁאֵין בְּמִינָהּ טְרֵיפָה


הָכָא נָמֵי לְמַעוֹטֵי עוֹף טָמֵא שֶׁאֵין בְּמִינוֹ טְרֵיפָה


עוֹף טָמֵא לְרַבִּי יְהוּדָה מִנְּבֵלָה נָפְקָא לֵיהּ


דְּתַנְיָא רַבִּי יְהוּדָה אוֹמֵר יָכוֹל תְּהֵא נִבְלַת עוֹף טָמֵא מְטַמְּאָה בְּגָדִים אַבֵּית הַבְּלִיעָה תַּלְמוּד לוֹמַר נְבֵלָה וּטְרֵפָה לֹא יֹאכַל מִי שֶׁאִיסּוּרוֹ מִשּׁוּם בַּל תֹּאכַל נְבֵילָה יָצָא זֶה שֶׁאֵין אִיסּוּרוֹ מִשּׁוּם בַּל תֹּאכַל נְבֵילָה אֶלָּא מִשּׁוּם בַּל תֹּאכַל טָמֵא




רש"י




	רבי יהודה אומר מטמא. דלא מהניא מליקה לטריפה וה''ה נמי דבשחיטת חולין טריפה פליג ר' יהודה וכן שנינו במסכת טהרות בפ' י''ג דברים לרבי יהודה אחת מלוקות ואחת שחוטות ולר''מ שתיהן מטהרות ולרבי יוסי שחיטה מטהרת טריפה אבל לא מליקה: ומה בהמה בנבלתה מטמאה במגע ובמשא שחיטתה מטהרת טריפתה מטומאתה. כדילפינן בגמרא מוכי ימות מן הבהמה: עוף שאינו מטמא במגע ובמשא. אלא באכילה ובבית הבליעה כדכתיב (ויקרא כב) לא יאכל לטמאה בה אין לך אלא האמור בה: אינו דין כו'. וכיון דקיי''ל בשחיטה מק''ו ילפינן מליקה דקדשים מינה בבנין אב מה מצינו בשחיטה בחולין שמכשרתה באכילה כשאינה טריפה ומטהרת טריפתה מטומאתה: אף מליקה. בקדשים המכשרתה באכילה כשאינה טריפה תטהר: דיה כנבלת בהמה. דהואיל ולא יליף עוף אלא מבהמה לטהר טריפה מטומאתה דיו לבא מן הדין להיות כנדון: גמ' מדין ק''ו כיצד. מנין שהתורה ניתנה לידרש ק''ו: הלא תכלם. לשון תימה הוא ולשון ק''ו: אלא דיו לבא מן הדין להיות כנדון. הכתוב לימדך שאינך רשאי להטיל על הבא מן הדין יותר מן הנדון דכתיב תסגר שבעת ימים: עוף אינו מטמא במגע ובמשא. דכתיב לא יאכל לטמאה בה אין לך אלא האמור בה: בהמה אינה מטמאה בבית הבליעה. אם תחב לו חבירו כזית בשר נבילה דתניא במסכת נדה (דף מב:) יכול יהא נבלת בהמה (טמאה) מטמאה בבית הבליעה תלמוד לומר לא יאכל לטמאה בה מי שאין לה טומאה אלא אכילתו יצתה זו שיש לה טומאה קודם שיאכלנו: דבר שמכשיר. ואפילו מליקת קדשים דאי לשחיטה בק''ו אתיא לן: טריפה למה נאמרה. אלא ללמדנו בא שמשעת טריפה חלה עליה טומאה אם אכל ממנה מיד או ששחטה ואכל ממנה דאי בטריפה שמתה לאחר שנטרפה קאמר למה נאמרה: אם טריפה חיה. פלוגתא היא באלו טריפות (חולין דף מב.) איכא למ''ד טריפה חיה ואיכא למ''ד אינה חיה אם טריפה חיה ועד שמתה היתה בחזקת חיה: הרי נבילה אמורה. בפסוק כיון שמתה מתנבלת במיתתה ואם טרפה אינה חשובה חיה הרי היא משעה שנטרפה בכלל נבילה: אלא להביא טריפה ששחטה. לאשמעינן טריפה (אינו) חיה ואינו בכלל נבילה ולפיכך הוצרך לומר שטריפתה מביא עליה טומאה זו מיד אם תלש ואכל ממנה בשר אפי' אינו אבר של בשר גידין ועצמות וכיון דשם טריפה מביא לה טומאה מחיים אין שחיטה מועלת בה שאין שחיטה מתרת משום טריפה אלא משום נבילה: חלב נבילה וחלב טריפה יעשה לכל מלאכה. בא הכתוב להשמיענו על חלב נבילה שאינה מטמאה והכי אמרינן בפסחים פ' כל שעה (דף כג.): טריפה למה נאמרה. אם בטריפה שמתה מדבר אם טריפה חשובה חיה הרי נבילה אמורה וזו במיתתה נתנבלה ואם טריפה אינה חיה הרי היא בכלל נבילה מטורפת אלא להביא טריפה ששחטה שחלבה טהור אבל הבשר טמא בתמיה: אלא האי טריפה כו'. מסקנא דקושיא היא כלומר אלא ע''כ האי טריפה לא תדרשיה להכי דמיבעי ליה למעוטי טמאה דאין חלבה טהור וה''נ טריפה דכתיב גבי טומאת בית הבליעה למעוטי עוף טמא דריש ליה ולא טריפה ששחטה:




תוספות




	רבי יהודה אומר מטמא בבית הבליעה. תימה אפילו נבילה גמורה לא תטמא לרבי יהודה דלא חייל אאיסור קדשים כדדריש רבי יהודה בגמרא דנבלת עוף טמא אינה מטמאה בגדים אבית הבליעה משום דכתיב נבלה וטרפה לא יאכל לטמאה בה מי שאיסורו משום בל תאכל נבילה יצא זה שאין איסורו משום בל תאכל נבילה אלא משום בל תאכל טמא ובפ' גיד הנשה (חולין דף ק:) דייקינן מינה לר' יהודה דאין איסור חל על איסור גבי רבי יהודה אומר אף בטמאה וי''ל דדוקא עוף טמא שאין במינו משום בל תאכל נבלה קממעט וכן צריך לפרש בגמרא גבי חלב נבלה דלא איצטריך טריפה לאשמועינן דחלב טריפה טהור ולא דרשינן מי שאיסורו משום בל תאכל נבילה יצא טריפה כי היכי דדרשינן גבי טמאה מי שאיסורו משום בל תאכל נבילה יצא בהמה טמאה: קל וחומר לשכינה ארבעה עשר יום. אומר ר''ת דנקט ארבעה עשר יום משום דאמרינן בפ' המפלת (נדה דף לא.) דשלשה שותפין באדם שהקב''ה נותן בו עשרה דברים כנגד אביו ואמו והשתא אמרי' דיו כאביו דמיניה ילפינן וה''ר חיים מפרש דמן הדין הוה ליה למימר ק''ו לשכינה לעולם דחמורה כל כך אלא נקט י''ד כנגד שתי הסגרות דלא מצינו יותר משני הסגרות וכלשון הזה איתא בפרקי דר' אליעזר ק''ו לשכינה שתי הסגרות וקשה דבי''ג יום סגי דיום שביעי עולה לו לכאן ולכאן כדתנן במסכת נגעים (פ''ג מ''ה) אין בשתי הסגרות פחות מי''ג יום וי''ל דלישנא דקרא נקט ארבעה עשר משום דכתיב שבעת ימים בכל הסגר: וכי באיזו תורה שוותה בהמה לעוף ועוף לבהמה. וא''ת והא איצטריך לכדדרשינן בחולין בריש פ''ב (דף כז:) מה בהמה בשחיטה אף עוף בשחיטה ור''א דריש מה בהמה מן הצואר אף עוף מן הצואר וי''ל דכל מילי דרשינן דהיקשא הוא ואין היקש למחצה: אי טריפה חיה. א''כ אינה מטמאה עד לאחר מיתה ואז היא בכלל נבילה ואי טריפה אינה חיה הרי היא בכלל נבילה לא מצינו לפרש לאחר מיתה דמשמע שבא לחדש טומאה טפי אם אינה חיה מאם חיה מדהדר ואמר (התם) ואם טריפה אינה חיה הרי היא בכלל נבילה לכך פי' בקונטרס משנטרפה ירדה לה טומאה ומהיכן תלך ממנה ותימה הוא לומר כן דלא מצינו בעלי חיים מטמאין ומילתא דפשיטא בכולי הש''ס דאין טריפה מטמאה מחיים דבסוף פ''ק דחולין (ד' כ:) אמר זעירי נשברה מפרקת ורוב בשר עמה נבלה אבל בלא בשר לא אע''ג דמלק סימן אחד ומפרקת כדמשמע התם דפריך וכי מעתה עומד ומבדיל ור''מ נמי אשכחן פרק אלו טריפות (חולין דף נז:) דאמר טריפה אינה חיה דקאמר סימן לטריפה שלשים יום וקאמר לעיל דמליקתה מטהרת טריפתה מטומאתה ואי טמאה מחיים משעת טריפות היאך תלך הטומאה ממנה ע''י המליקה והרב רבי חיים מפרש דה''ק אי טריפה אינה חיה ומיירי בתלש ממנה בשר חי ואכלו הרי היא בכלל נבילה דבשר הפורש ממנה כפורש מן המתה ומטמא אע''ג שהבהמה עצמה אינה מטמאה לפי שהיא בחייה עתה ויש לפרש אי טריפה חיה כלומר דמיירי בטריפה שעדיין חיה ותלש ממנה כזית בשר ואכלו הרי נבילה דוקא אמורה ולא איירי כלל בפלוגתא דטריפה חיה ואי טריפה אינה חיה כלומר דמיירי בטריפה שאינה חיה שמתה שנתנבלה הרי היא בכלל נבילה ובת''כ גרס אי טריפה אינה מתה והלשון מגומגם קצת דהוה ליה למימר אי בטריפה חיה בב' ועוד הוה למימר הרי היא נבילה:




רש"ש

במשנה ק"ו אם נבלת בהמה כו' נה"ע שא"מ כו'. עי' לעיל (נ ב) תד"ה מה נבילת שתמהו הא א"ל מה לנבלת בהמה שא"מ בבית הבליעה כדלקמן בגמרא:



גמרא אלא דיו לבא מן הדין להיות כנדון. כצ"ל:



תד"ה ר"י. עמש"כ בפסחים (לה ב) בס"ד:





צאן קדשים

רש״י ד״ה בהמה כו׳ נבלת בהמה מטמאה כו' כצ״ל:


ד״ה דבר שמכשירו כו׳ דאי לשחיטה בק״ו כו'. אע״ג דק״ו אית ליה פירכא מה לנבלת עוף שמטמאה בבית הבליעה וכן הקשו תוספת לעיל דף נ׳ ע״ב אפשר לומר דרש״י ס״ל דלאו פירכא היא כיון דנבלת עוף אינה מטמאה אלא באכילה ובבית הבליעה ונבלת בהמה מטמא במגע ובמשא אפילו שלא כדרך אכילה נבלת בהמה חמורה וכן משמע לישנא דרש״י במתניתין דף ה׳ עוף כו׳ וכ״מ מלישנא דרש״י לעיל דף נ׳ ע״ב נ״ל:


ד״ה טרפה למה נאמרה ואם לא ללמדנו בא כו׳ כצ״ל:


בא״ד אם אכל ממנו מיד או ששחטה ואכל ממנה א״כ למה נאמרה דאי טרפה כו' כצ״ל:


ד״ה הרי נבלה כו׳ הרי היא משעה שנטרפה כו׳ כצ״ל:


ד״ה אלא להביא כו׳ לאשמעינן טרפה חיה ואינו בכלל נבלה כו׳ כצ״ל. ומ״ו הב״ז מגיה אינו חיה ואיני יודע טעמו לשבש הגירסא:


בא״ד אפילו אינו אבר עם הגידים ועצמות כו׳ כצ״ל. פי׳ דאם היה אבר שלם עם גידים ועצמות בלא״ה מטמא משום אבר מן החי אבל בשר בלא גידים ועצמות אינו מטמא משום אבר מן החי ומטמא משום טרפה ועיין בחולין דף קכ״ח ע״ב נ״ל:


בא״ד משום נבלה הס״ד:


ד"ה טרפה למה כו׳ נבלה משעה שנטרפה אלא כו' כצ״ל:


תוס׳ ד״ה ר״י אומר כו' ולא דרשינן כו'. פי׳ אמאי קאמר דלא איצטרך לאשמעינן דחלב טרפה טהור הא איצטרך דלא תימא מי שאיסורו משום בל תאכל נבלה החלב טהור יצא טרפה כי היכא דדרש ר״י גבי טומאה אלא ע״כ דלא ממעט אלא עוף טמא שאין במינו משום בל תאכל נבלה אבל טריפה יש במינו משום בל תאכל נבלה מ״ה לא איצטרך לאשמועינן דחלב טרפה טהור. אבל דבריהם קשה להולמן הא עיקר קושית התוספת לר"י דס״ל דאין איסור חל אאיסור אפילו נבלה גמורה לא תטמא כו׳ מאי מתרצו בזה כיון דדי ממעט עוף טמא משום שאין במינו כו׳ ע״כ הטעם שאין במינו משום בל תאכל נבלה דלא אתי איסור נבלה וחל אאיסור טומאה משום דאין איסור חל אאיסור כמו שפרש״י שם בחולין ולפ״ז הדרא קושית התוספות לדוכתא וצ״ע. ולענ״ד הקושיא יש ליישב בע"א דר"י ס״ל כמ״ד דבקדשים איסור חל אאיסור אפילו איסור קל אאיסור חמור כדאמרינן בכריתות דף כ״ג ע״ב נ"ל:


ד״ה אי טרפה חיה כו' מדהדר ואמר ואם טרפה כו׳ כצ״ל:


בא״ד אבל בלא רוב בשר לא כו׳ כצ״ל. פי׳ בלא רוב בשר לא הוי נבלה אלא טריפה והמליקה היה סימן א׳ ומפרקת בלא רוב בשר כדמשני בחולין והוי טרפה ואי מטמאה מחיים היה מטמאה לכהן:


בא״ד וכי מתה עומד ומולק כו׳ כצ״ל:

חק נתן

גמרא ר״מ קרא אשכח ודרש וכו׳ אף עוף דבר שמכשיר וכו׳ פרש״י ואפילו מליקת קדשים דאי לשחיטה בק״ו אתיא לן ר״ל דק״ל דילמא האי היקשא לא אתיא אלא לשחיטה אבל לא למליקת קדשים דקרא איירי בחולין ותירץ דאי לשחיטה אתיא בק״ו ולא בעיא קרא לכך מוקמינן ליה למליקה וא״ת א"כ לר׳ יוסי כיון דאית ליה ק״ו לשחיטה ע״כ היקשא אתיא למליקה י״ל דר׳ יוסי לא דריש האי היקשא אלא לכדדרשינן בחולין מה בהמה בשחיטה וכו׳ כמ״ש התוס׳ אבל ק׳ דהאי ק״ו פריכא הוא דאיכא למיפרך מה לנבלת בהמה שאינה מטמאה בבית הבליעה כמו שהקשו התוס׳ בפ׳ איזהו מקומן דף נ׳ ע"ב וכתבו דעיקר טעמא דר״מ מהיקשא דזאת תורת הבהמה והעוף וא״כ איך כתב רש״י דשחיטה בק״ו אתיא לן וי״ל דרש״י ס״ל דלאו פירכא היא דטומאת מגע ומשא חמורה היא מטומאת בית הבליעה ולכך שפיר יליף בק״ו וא״ת לדעת התוס׳ דק״ו פריכא הוא א״כ דילמא האי היקשא לא אתיא אלא לשחיטה ולא למליקת קדשים וי״ל דס״ל אין היקש למחצה וילפינן כל דיני עוף בין דחולין בין דקדשים אבל ר׳ יוסי סבר לא ילפינן אלא דחולין אבל לא דקדשים דקרא לא איירי אלא בחולין ודוק:


תוס׳ ד״ה ר׳ יהודה אומר וכו׳ תימא וכו׳ וי״ל דדוקא עוף טמא שאין במינו וכו׳ ר״ל דר׳ יהודה דסבר דאין איסור חל על איסור דוקא כגון עוף טמא דאין במינו בל תאכל נבילה אבל איסור קדשים שיש במינו בל תאכל נבילה הוי כמו איסור בת אחת דמודה ר׳ יהודה דחיילי ודוק:


בא״ד וכן צ״ל וכו׳ לא שמעינן דחלב טריפה טהור עיין בס׳ פנים מאירות:


ד״ה אי טריפה חיה וכו׳ לכך פי׳ בקונטרס משנטרפה ירדה לה טומאה ומהיכן תלך ממנה בפירש״י שלפנינו לא פי׳ כן אלא באם טריפה חיה אבל מ״כ בגליון גש״ק בשם רש״י וכו׳ שפירש נמי כן באם טריפה אינה חיה ור״ל כיון דאינה חיה הרי היא חשובה משעה שנטרפה כאילו היא כבר מתה ונתנבלה וירדה לה טומאה וא״כ בשחיטה איך הלך ממנה הטומאה הרי זה כאילו שוחט בנבילה דלא הוי שחיטה אלא מחתך בשר בעלמא ודוק ובזה ל״ק מ״ש בס׳ פנים מאירות ע"ש:


בא״ד ויש לפרש וכו׳ הרי נבילה דוקא אמורה פי׳ זה אינו מתיישב גבי וחלב נבילה וחלב טריפה דקאמר אם טריפה חיה הרי נבילה אמורה דאין לפרש שם הרי נבילה דוקא אמורה דאין חלבה מטמא אבל טריפה אם תלש ממנה בשר מטמא דכ״ש הוא שאינו מטמא וצריך לפרש הכי הרי נבילה אמורה דאין חלבה מטמא וכ"ש טריפה דאין חלבה מטמא ודוק:

ברכת הזבח

חידושים


{תוס'} ד״ה ר׳ יודא כו׳ דנבילת עוף טמא אינה כו' כצ"ל:


בא״ד. וכן צ"ל בגמרא כו׳ דחלב טריפה טהור כו' (ר״ל מדהיא עצמה טהורה בשחיטה וכדאיתא בגמרא ולא אמרינן דבעי קרא דהוי אמרינן דטמאה דסד״א מי שאיסורו כו׳ ודוק נ"ל):


הגהות


רש״י ד״ה ר׳ יהודא אומר כו׳ לא מליקה הס״ד: ואח״כ ד״ה ומה בהמה כו׳ מן הבהמה הס"ד:


ד״ה אינו דין כו׳ דק״ל בשחיטה מק״ו כו׳ דקדשים מינה כו׳ כצ״ל:


ד"ה בהמה אינה כו׳ בשר נבילה דתניא כו׳ בבית הבליעה ת״ל כו׳ קודם שיאכלנו הס״ד והד״א: ואח״כ ד״ה דבר שמכשירה כו׳ בק"ו אתיא לן הס״ד:


ד״ה אם טריפה כו׳ בחזקת חיה הס״ד: ואח״כ ד״ה הרי נבילה כו׳ בפסוק כיון שמתה כו׳ (או צ״ל לאו בפסוק כאן כו׳) בכלל נבילה הס״ד וכצ״ל: ואח״כ ד״ה אלא להביא כו׳ לאשמעינן טריפה אינה חיה אלא משום נבילה הס״ד וכצ״ל ועיין בתוספות ודוק נ״ל: ואח״כ ד״ה חלב נבילה כו׳ פ׳ כל שעה הס״ד:


תוס׳ ד״ה ק״ו לשכינה כו' כדתנן במסכת מגילה כו׳ לא נמצא זה במסכת׳ מגילה ובמסכת נגעים הוא פ״א ופ״ג ע"ש וכצ״ל:


ד״ה וכי באיזה כו׳ בחולין בריש פ״ב מה בהמה כו׳ (כצ״ל): מה העוף מן הצוואר אף בהמה כו׳ כצ״ל:

פנים מאירות

רש״י ד"ה דבר שמכשירה כו׳ דאי לשחיטה בקל וחומר אתי לן נ"ל דהוכרח רש"י לפרש כן דאי היקשא קאי על שחיטה לא מצי למילף מליקה במה מצינו דלמאן דאית ליה דרב פפא דאזל בתר למד ודבר הלמד בהיקש אין חוזר ומלמד בבנין אב ולכך פי׳ רש"י לשחיטה בק"ו אתי לן אבל אי קשיא לי הא קשיא לי דבפ׳ איזהו מקומן דף מ"ח ע"ב מקשים התוספות תימא מה לנבילת בהמה שאינו מטמא בבית הבליעה וכתבו וי"ל דעיקר טעמא דר׳ מאיר מהיקשא דזאת התורה ועוף וא"כ לפי זה קושית רש"י במקומה עומדת דילמא איצטרך היקשא על שחיטה ואין לומר דמק"ו אתי דהא יש לק"ו פירכא כמו שהקשו התוספות ונראה לישב דבאמת כיון דקרא אתי על שחיטה ילפינן מליקה מק"ו מנבלת בהמה דליכא למיפרך דמה לעוף שמטמא בבית הבליעה נוכל לומר שחיטת עוף חולין תוכיח הצד השוה דבר שמתיר באכילה מטהר טריפתה אף מליקה כן ולכך יליף מליקה במה מצינו ואין לומר דיו דאם כן מיפרך ק״ו ודוק:


ד״ה טריפה למה נאמרה ואם לא ללמדינו בא שמשעת טריפה חלה עליה טומאה כו' או ששחטה ואכל ממנה כצ"ל להבין דברי רש"י צריך לדעת דטריפה דמטמא לאו משום נבילה דא"כ היה שחיטה מטהרה אלא דטריפה מביא טומאה בחיים דטריפה חייב מגזירת הכתוב אף דאכל גידים ועצמות דאלו בשר א״צ קרא דאבר מן החי מטמא אלא ע"כ דאתי לגידים וכיון דאין שחיטה מתיר טריפה אינה מטהרה ודוק דלא כב״ז ועיין מה שאכתוב בדברי התוספות:


שם ור"י מ"ט קרא אשכח ודרש יש להקשות מנ"ל למילף מהאי קרא טריפה ששחטה דילמא קרא אתי על טריפה שמלקה דכל כמה דמצי למוקמי דקרא אינו סותר לק״ו מוקמינן ולפי׳ רש״י דמשנטרפה מביא לה טומאה מחיים אין שחיטה מועלת בה שאין שחיטה מתיר משום טריפה אתי שפיר דא"כ ממילא נלמד דאף שחיטת טריפה מטמא כיון שמשנטרפה ירדה טומאה אין שחיטה מטהרתה אך אי קשיא לי הא קשיא לי לרבי יוסי דסבר שחיטה מטהרתה ולא מליקה מנ"ל במליקה לטמא דע"כ צריך קרא דמליקת טריפה מטמא דמצד הסברא מהי תיתי לטמא ואין לומר דלמה צריך קרא בשחיטת בהמה טריפה דטהור זה אינו בשלמא התם כיון דאיצטרך למכתב טריפה או למעוטי טמאה או לשאר לימודים ומפני שלא נלמד מטריפה דשחיטת טריפה מטמאה איצטרך למעוטי אבל הכא בטומאת עוף מהי תיתי לטמא במליקה אלא ע"כ דגם רבי יוסי סומך על למוד של ר"י א"כ כיון דע"כ דהטומאה באה מחיים ומהיכן תלך ממנה א"כ מנ"ל לחלק בין שחיטה למליקה ועוד לפי׳ התוס׳ דק"ו מופרך כמו שהבאתי לעיל בדברי רש"י א״כ גם לר׳ יוסי שחיטה מנ"ל לטהר ואין לומר דסומך אהיקשא דר"מ א״כ השתא אף מליקה יכולין למילף בק"ו ויש לישב לר׳ יוסי ודוק הטיב:


תוס׳ ד"ה ר׳ יהודה אומר וכן צריך לפרש בגמרא גבי חלב נבילה כו' דחלב טריפה טהור כו׳ וכתב הב"ז וז"ל ר"ל מדהיא עצמה טהורה בשחיטה וכדאיתא בגמרא ולא אמרינן דבעי קרא דהוי אמרינן דטמאה דסד"א מי שאיסורו עכ"ל ואין אני מבין דבריו דמהי תיתי לומר דחלב שחוטה טמאה כיון דאין בה משום בל תאכל נבילה כיון דעכ"פ בשרה טהור ק"ו חלבה אלא נראה פשוט דלא איצטרך לאשמעינן דחלב טריפה טהור דכתבו התוס׳ ז"ל חלב טריפה שמתה דקאמר לא איצטרך דאי טריפה חי׳ הרי נבילה אמורה כו' ולא אמרינן דבעי קרא על חלב טרפה שמתה דה"א דמטמא דדרשינן מי שאיסורו משום בל תאכל נבילה יצא טריפה אף אם לא נתנבלה אסורה וק"ל:


ד"ה אי טריפה חיה כו' ולכך פי׳ הקונטרס משנטרפה ירדה לה טומאה מהיכן תלך ממנה ולפי הגירס׳ שלפנינו לא כתב רש"י זה אלא אם טריפה חיה ואיצטרך לאשמועינן דאינה בכלל נבילה ואפילו הכי ירדה לה טומאה מכח טריפתה מגזרת הכתוב וא"כ אף לאחר שחיטה מהיכן תלך ממנה אבל אם טריפה אינה חיה הרי היא משעה שנטרפה בכלל נבילה א"כ טומאתה בא מכח נבילה ושחיטה מטהרתה מטומאת נבילה ולפי זה אינה קושיא כלל על ר׳ מאיר אף דסבר טריפה אינה חיה ומשעה שנטרפה הוי בכלל נבילה ולכך מליקה מטהרתה דמליקה מטהר נבילה כמו שחיטה ולא יכולתי להבין דבריהם כי ע"פ דבריהם הגיה הב"ז בדברי רש"י לאין צורך ודוק הטיב:

